Gouemedalje-kampioen bly in plakkerskampIrene van Niekerk. Irene van Niekerk, ŉ 15-jarige meisie wat al meer as 27 goue medaljes ingepalm het, bly in ŉ plakkerskamp naby Krugersdorp en besit nie enige skoene nie. Van Niekerk het dié medaljes vir langafstand hardloop ontvang, ondanks die feit dat albei haar voete erg vermink is tydens ŉ fratsongeluk toe sy klein was. Sy het op sewejarige ouderdom die meeste van haar tone verloor toe kookwater op haar voete geval het. ŉ Internasionale leraar, dr. Skip Moen, het van haar situasie te hore gekom toe hy onlangs in Suid-Afrika besoek afgelê het. Moen het vir haar spesiale skoene laat maak, maar dit is glo kort nadat sy dit ontvang het, deur ŉ vermeende dwelmverslaafde gesteel. Sy moet vervolgens kaalvoet hardloop omdat sy nie skoene het wat haar pas nie en ook nie skoene kan bekostig nie. Irene ontvang onderrig by ‘n skool vir kinders met spesiale behoeftes. Volgens Moen, wat ŉ fonds gestig het om Irene en haar gesin finansieel by te staan, het sy erge trauma as ŉ kind ervaar, en pas sy nie aan in ŉ publieke skool nie. “Sy is nie in die spesiale skool oor haar voete nie, sy het erge trauma as ŉ kind ervaar en ons is tans besig om dit te ondersoek en te behandel,” het hy gesê. Volgens Moen is daar nie altyd kos vir Irene en haar gesin om te eet nie en het hul plakkershuis ook nie elektrisiteit en water nie, maar tog bedank hulle God elke dag vir dit wat hulle het. “Mandela het ŉ droom gehad van ŉ reënboognasie, maar die swart regering in Suid-Afrika oefen omgekeerde-apartheid op wit mense uit wat veroorsaak dat verskeie wit mense in plakkerskampe opeindig,” het Moen in ŉ video gesê wat hy op YouTube gelaai het. Irene se storie raak harte en ondersteuning vir Moen se fonds stroom in. Intussen hou Irene moed deur te hardloop, al is dit kaalvoet. Sy oefen daagliks en staan weeksdae om 05:00 op om te oefen voordat sy skool toe gaan. Sodra sy by die huis kom, oefen sy verder. Hier volg die video-onderhoud wat Moen met haar gevoer het. Lees die opvolgberig hier.